Jason Rohde terug in hof | Maroela Media
Jason Rohde, die uitvoerende hoof van Sotheby's International Realty South Africa, sal na verwagting vandag in die Stellenbosch-landdroshof hoor of hy toegelaat sal word om terug te keer na sy dogters in Johannesburg.
Rohde is op 30 Augustus op borgtog van R100 000 vrygelaat. Hy moes die bedrag onmiddellik betaal om uit polisie-aanhouding vrygelaat te word. Hy moes ook teen 14 September 'n bankwaarborg aan die hof verskaf vir R1 miljoen.
Volgens Rohde se borgtogvoorwaardes het hy, sedert sy vrylating, by sy swaer in Melkbosstrand tuisgegaan. Hy moes ook drie keer per week by 'n polisiestasie aanmeld. Rohde mag ook nie sonder die toestemming van die ondersoekbeampte of die staatsaanklaer naby vertrekpunte van hawens of lughawens kom nie en hy mag nie die Wes-Kaap sonder toestemming verlaat nie.
Rohde se regspan het tydens sy vorige verskyning versoek dat hy toegelaat word om terug te keer na sy huis in Bryanston, Johannesburg en sy drie dogters, waarvan een tans in matriek is. Landdros Greg Jacobs het toe gesê hy sal vandag daaroor besluit.
Hy staan tereg op 'n skedule 5-aanklag van moord op sy vrou, Susan (47). Haar liggaam is die oggend van 24 Julie in die badkamer van 'n hotel op die Spier-wynlandgoed gevind, waar sy met die koord van 'n haartang opgehang is. Rohde beweer sy het selfmoord gepleeg, terwyl die staat aanvoer Susan is verwurg. 'n Private patoloog en staatspatoloog wat verskillende nadoodse ondersoeke gedoen het, is dit nie eens oor hoe Susan gesterf het nie.